贈葉綠澗
作者：王柏
朝代：宋

paragraphs: 有客有客訥而腴，手携數冊堯夫書。
八八從而之八八，四千九十六無餘。
小游軌革何足算，大游九戹相乘除。
太玄洞極亦無法，更有司馬推潜虛。
茫茫古今四海闊，動靜禍福無能踰。
玉芪金鑰竊元命，自合抱道山林居。
堯夫堯夫初不死，精神炯炯先天圖。
元會運世未爲密，一畫未畫元非疎。
自從漏泄加倍語，便覺造化無工夫。
吾儒更欲窮造化，造化尤解窮吾儒。
且將餘法供劇戲，君識此意廉其需。
世人逐逐不知止，誦詩還肯安心無。